Els barris de Carcaixent, protagonistes de les rutes guiades de turisme
23 de març de 2017

Carcaixent

Els barris de Carcaixent, la seua història i la seua evolució fins a configurar la ciutat que hui en dia coneixem centren la programació de visites guiades que s’organitzen mensualment des de l’Àrea de Turisme de l’Ajuntament de Carcaixent. Per a este diumenge està prevista una ruta pel centre de la ciutat, que aproparà als visitants la història dels primers assentaments urbans al voltant de l’Església de l’Assumpció a mitjan s.XVI. Esta visita és una continuació de la celebrada al mes de gener a Cogullada i Ternils, nuclis dels primers pobladors del terme.

Durant els propers mesos es continuarà avançant en la història de Carcaixent i es programaran rutes als barris de les Barraques, de la Muntanyeta i dels Quatre Camins, localitzacions on a partir del s.XVII van començar a desenvolupar-se, en els llocs més elevats, nuclis de població que acabaren per fusionar-se i donar lloc al Carcaixent actual. La pròxima ruta prevista serà el 30 d’abril al barri de les Barraques.

Les persones interessades a reservar plaça tant per a la ruta d’este diumenge com per a la del 30 d'abril poden posar-se en contacte amb l’Àrea de Turisme en els telèfons 962457666 o 962457667, per whatsapp al 667702005 o per correu electrònic a turisme@ayto-carcaixent.es. El preu de cada ruta és de 7€ per persona, amb esmorzar inclòs. Només cal portar calçat i roba còmoda, ja que la passejada té dificultat baixa i és apta per a tots els públics.